SHBA: Debati për fjalën e lirë, po aq i vjetër sa edhe vetë Republika
Libri i ri i Profesor Alen Dershovicit “Gjetja e Jeffersonit”
Alan Dershowitz ka shkruar disa libra gjatë 50 vjetësh, ku ka analizuar themelet e lirisë së shprehjes që garantohen nga amendamenti i parë i Kushtetutës Amerikane. Por historia e librit të ri të Prof. Dershowitzit “Gjetja e Jeffersonit: Një letër e humbur, një zbulim i rrallë dhe amendamenti i parë në epokën e terrorizmit”, filloi vetëm në vitin 2006. Në një dyqan të preferuar librash të rrallë në New York, atij i treguan një letër të vjetëruar, me shkrim dore që mbante datën 3 korrik 1801. Presidenti Jefferson e kishte shkruar letrën që ishte vetëm një faqe në përgjigje të një predikimi të një prifti që ishte mjaft popullor në atë kohë. Në letrën e tij, Jeffersoni shkruante se “nuk kemi pse t’i druhemi nga arsyetimet demoralizuese të njerëzve, nëse të tjerët lejohet t’i shprehin lirisht mendimet e tyre edhe të gabuara dhe se kjo do të sillte më shumë rezultat sesa vendimi i një gjykatësi”. Pra nëse lejohet që idetë dhe mendimet të shprehen lirisht në publik, njerëzit e zakonshëm mund ta gjykojnë vetë se çfarë të besojnë dhe si të veprojnë. Prof. Dershowitz thotë se kjo pikëpamje ishte shumë e guximshme për kohën. Në librin e tij, ai hera herës i sfidon argumentet e themeluesit të shtetit amerikan. Për shembull, ai vë në dukje se qarkullimi i lirë i ideve që Jeffersoni e ngre lart, nuk sjell gjithmonë rezultatet më të mira. Zoti Dershowitz i vlerëson udhëheqësit e Danimarkës që në vitin 2005, nuk u hapën udhë thirrjeve për censurë të shtypit nga myslimanët që u ofenduan nga karikaturat e gazetave që e nxirrnin profetin Muhamed nën një dritë që sipas tyre përbënte sakrilegj. Libri i ri i Alan Dershowitzit është një kontribut i mirëpritur për debatin mbi lirinë e shprehjes në epokën e terrorizmit. Është gjithashtu një kujtesë e dobishme, se mendimet e Thomas Jeffersonit për këtë temë janë po aq të rëndësishme dhe ngacmuese sot, sa edhe atëherë kur ai i shprehu ato, mbi dy shekuj të shkuar. //ii